钦定古今图书集成/明伦汇编/氏族典/第143卷 > 元琛
## 钦定古今图书集成/明伦汇编/氏族典/第143卷 > 元琛

按《魏书河间王传》，“河间王若薨，诏以齐郡王子琛继。
琛字昙宝，幼而敏慧，高祖爱之，世宗时拜定州刺史。
琛妃，世宗舅女，高皇后妹。琛凭恃内外，多所受纳，贪
婪之极，遂废于家。刘腾屡为之言，乃得兼都官尚书。
出为秦州刺史。在州聚敛，百姓吁嗟。属东益、南秦二
州氐反，诏琛为行台，仍充都督，还摄州事。琛性贪暴”，
既总军省，求欲无厌，百姓患害，有甚狼虎。进讨氐、羌，
大被摧破，士卒死者千数，率众走还。内恃刘腾，无所
畏惮。为中尉纠弹。会赦，除名为民，寻复王爵。后讨鲜
于修礼，败免官爵。后讨汾、晋、胡、蜀，卒于军，追复王爵。